CELEX: 22008D0111
Language: da
Date: 2008-11-07 00:00:00
Title: Afgørelse truffet af Det Blandede EØS-udvalg nr. 111/2008 af 7. november 2008 om ændring af bilag I (Dyre- og plantesundhed) til EØS-aftalen

18.12.2008   
            
            
               DA
            
            
               Den Europæiske Unions Tidende
            
            
               L 339/98
            
         
      AFGØRELSE TRUFFET AF DET BLANDEDE EØS-UDVALG
   
   
      Nr. 111/2008
   af 7. november 2008
   om ændring af bilag I (Dyre- og plantesundhed) til EØS-aftalen
   DET BLANDEDE EØS-UDVALG HAR —
   under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og
   ud fra følgende betragtninger:
   
               (1)
            
            
               Bilag I til aftalen blev ændret ved afgørelse nr. 95/2008 truffet af Det Blandede EØS-udvalg den 26. september 2008 (1).
            
         
               (2)
            
            
               Det hedder i punkt 6.b i den indledende del i kapitel I i bilag I, at uden at dette berører de finansielle følger, fungerer Fællesskabets beredskabslagre af mund- og klovesygevaccine som beredskabslagre af mund- og klovesygevaccine for alle kontraherende parter.
            
         
               (3)
            
            
               Ifølge punkt 6.b i den indledende del af kapitel I i bilag I vil der finde samråd sted mellem de kontraherende parter for at løse alle problemer, især med hensyn til arbejdsvilkår, finansielle spørgsmål, erstatning af antigener, mulig brug af antigener og kontrolbesøg.
            
         
               (4)
            
            
               Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (2) bør indarbejdes i aftalen.
            
         
               (5)
            
            
               Ordninger om Norges adgang til Fællesskabets EF-antigen- og vaccinebank bør etableres med henvisning til artikel 83 i direktiv 2003/85/EF.
            
         
               (6)
            
            
               Denne afgørelse skal ikke gælde for Island og Liechtenstein —
            
         TRUFFET FØLGENDE AFGØRELSE:
   Artikel 1
   Følgende erstatter tilpasningen i punkt 1a (Rådets direktiv 2003/85/EF) i del 3.1 i kapitel I i bilag I til aftalen:
   »Direktivets bestemmelser gælder i forbindelse med aftalen med følgende tilpasninger:
   
               a)
            
            
               Artikel 83 finder anvendelse med følgende tilpasninger:
               
                           1)
                        
                        
                           Kommissionen holder medlemsstaterne og Norge underrettet om mængden og kvaliteten af det antigenlager, der er i EF-antigenbanken, inden for rammerne af Den Stående Komité for Fødevarekæden og Dyresundhed.
                        
                     
                           2)
                        
                        
                           Hvis foranstaltninger til bekæmpelse af mund- og klovesyge skal understøttes af nødvaccination, kan den centrale kompetente myndighed i Norge indgive en detaljeret anmodning om formulering og distribution af vacciner, der er fremstillet af antigenlagre i EF-antigenbanken, med angivelse af type, mængde og form af den vaccine, der er nødvendig i en bestemt periode.
                        
                     
                           3)
                        
                        
                           Kommissionen vil, inden for grænserne af EF-reserverne af antigener og vacciner og under hensyntagen til den epidemiologiske situation i Fællesskabet og Norge, sørge for øjeblikkelig eller hurtig formulering af de fornødne antigener samt fremstilling, aftapning, mærkning og distribution af vaccinerne i henhold til gældende kontrakter med producenterne af antigenerne.
                        
                     
                           4)
                        
                        
                           Hvis Norges anmodning overstiger 500 000 doser eller 50 % af lagrene af et eller flere antigener, alt efter hvad der er højest, kan spørgsmålet i lyset af den epidemiologiske situation henvises til konsultation med EF-medlemsstaterne inden for rammerne af Den Stående Komité for Fødevarekæden og Dyresundhed.
                        
                     
                           5)
                        
                        
                           Norge påtager sig udgifterne til følgende:
                           
                                       —
                                    
                                    
                                       overdragelse af antigenerne fra det sted, hvor de lagres, til producentens virksomhed, hvor vaccinernes formulering og efterbehandling skal foregå
                                    
                                 
                                       —
                                    
                                    
                                       formulering og fremstilling af vacciner, herunder eventuelle yderligere test, som måtte vise sig nødvendige, eller som modtageren har anmodet om
                                    
                                 
                                       —
                                    
                                    
                                       aftapning og mærkning af vaccinerne og deres transport til det leveringssted, der er angivet i anmodningen
                                    
                                 
                                       —
                                    
                                    
                                       omgående erstatning af enhver brugt mængde antigen med antigener med samme specifikation (serotype, topotype, Seed Master Strain) og af mindst samme kvalitet (oprensning, styrke osv.) og oprindelse (producent, markedsføringstilladelse).
                                    
                                 Producenten sender fakturaen til den respektive norske kompetente myndighed. Fakturaen skal udspecificere de udgifter, der er forbundet med hver af de ovenfor anførte elementer. Der sendes en kopi af fakturaen til Kommissionen for at kontrollere og sikre overensstemmelse med betingelserne i eksisterende kontrakter. Kommissionen underretter Norge om resultatet af sin vurdering.
                        
                     
         
               b)
            
            
               I bilag XI i del A tilføjes ordet »Norge« til listen over medlemsstater, der benytter Statens Veterinære Institut for Virusforskning, Lindholm i Danmark.«
            
         Artikel 2
   Denne afgørelse træder i kraft den 8. november 2008, forudsat at Det Blandede EØS-udvalg har modtaget alle meddelelser i henhold til aftalens artikel 103, stk. 1 (3).
   Artikel 3
   Denne afgørelse offentliggøres i Den Europæiske Unions Tidendes EØS-afsnit og EØS-tillæg.
   
      Udfærdiget i Bruxelles, den 7. november 2008.
      
         
            På vegne af Det Blandede EØS-udvalg
         
         S.D. Prinz Nikolaus von LIECHTENSTEIN
         
         
            Formand
         
      
   
   
      (1)  EUT L 309 af 20.11.2008, s. 12.
   
      (2)  EUT L 306 af 22.11.2003, s. 1.
   
      (3)  Ingen forfatningsmæssige krav angivet.